b'\n_START_ARTICLE_\nIda Godenhjelm\n_START_PARAGRAPH_\nIda Gustava Godenhjelm (o.s. Lindroos; 1. hein\xc3\xa4kuuta 1837 Helsinki \xe2\x80\x93 26. kes\xc3\xa4kuuta 1913 Helsinki) oli suomalainen opettaja._NEWLINE_Godenhjelmin vanhemmat olivat tullip\xc3\xa4\xc3\xa4llysmies Abraham Lindroos ja Gustafva Laur\xc3\xa9n. H\xc3\xa4n k\xc3\xa4vi Helsingiss\xc3\xa4 yksityist\xc3\xa4 tytt\xc3\xb6oppilaitosta. H\xc3\xa4nt\xc3\xa4 ei voitu ottaa Helsingin ruotsalaiseen tytt\xc3\xb6kouluun, koska h\xc3\xa4nell\xc3\xa4 ei ollut s\xc3\xa4\xc3\xa4tyl\xc3\xa4istaustaa. H\xc3\xa4n opiskeli my\xc3\xb6s itsekseen, valmistuen opettajaksi ja ty\xc3\xb6skennellen Aurora Karamzinin yll\xc3\xa4pit\xc3\xa4m\xc3\xa4ss\xc3\xa4 lastenkodissa.  Karamzin kustansi h\xc3\xa4nelle opintomatkan Saksaan 1861-1862. Sielt\xc3\xa4 palattuaan h\xc3\xa4n perusti lastentarhan ja pienten lasten koulun Friedrich Fr\xc3\xb6belin j\xc3\xa4rjestelm\xc3\xa4n mukaisesti. _NEWLINE_Vuonna 1867 h\xc3\xa4n meni naimisiin B. F. Godenhjelmin kanssa, omaksui suomalaiskansallisia ajatuksia ja suomen kielen sek\xc3\xa4 perusti miehens\xc3\xa4 kanssa Helsinkiin ensimm\xc3\xa4isen suomenkielisen tytt\xc3\xb6koulun 1869. Siihen liitettiin vuonna 1881 Suomalainen jatko-opisto ja toimi siell\xc3\xa4 vuoteen 1905. Godenhjelm toimi opettajana ja opettajaharjoittelijoiden ohjaajana n\xc3\xa4iss\xc3\xa4 oppilaitoksissa. H\xc3\xa4n toimitti sisarensa Minnan kanssa, joka oli Julius Krohnin toinen puoliso, vuodesta 1873 vuoteen 1880 saakka suosittua P\xc3\xa4\xc3\xa4skynen-nimist\xc3\xa4 lastenlehte\xc3\xa4.'